เงินบาทผันผวนน้อยลง ท่ามกลางยุคสงครามค่าเงิน
โดย...ณัฏฐริยา วิทยธนเศรษฐ์ ผู้ชำนาญการงานวิจัยเศรษฐกิจและตลาดทุน สายงานธุรกิจตลาดทุน ธนาคารกสิกรไทย
24 ส.ค. 2558

โดย...ณัฏฐริยา วิทยธนเศรษฐ์ ผู้ชำนาญการงานวิจัยเศรษฐกิจและตลาดทุน สายงานธุรกิจตลาดทุน ธนาคารกสิกรไทย
สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวในกรอบ 35.50-35.75 ในสัปดาห์นี้ เงินบาทมีแนวโน้มจะผันผวนน้อยลงหลังจากในช่วง 2 สัปดาห์ที่ผ่านมา นักลงทุนอยู่ในภาวะกลัวความเสี่ยง มีการเทขายหุ้นและพันธบัตรของประเทศในตลาดเกิดใหม่อย่างหนัก หลังจากที่จีนออกมาประกาศลดค่าเงินลง ส่งผลให้นักลงทุนกลัวว่าการชะลอตัวของเศรษฐกิจจีนจะส่งผลกระทบเชิงลบไปถึงประเทศอื่นๆ ด้วย นอกจากนี้การลดค่าเงินของจีนยังจุดชนวนสงครามค่าเงินและทำให้ประเทศกำลังพัฒนา อาทิ เวียดนามที่ลดค่าเงินลง 1% และคาซัคสถานที่ยกเลิกการควบคุมค่าเงินและเปลี่ยนมาใช้ระบบการเคลื่อนไหวเสรีแทน เนื่องจากความผันผวนของเงินดอลลาร์ทำให้ธนาคารกลางไม่สามารถเข้าแทรกแซงค่าเงินได้อีก 
อย่างไรก็ตาม เรามองว่าสัปดาห์นี้การเทขายค่าเงินทั่วโลกชะลอลง และทำให้นักลงทุนกลับมาจับตาตัวเลขเศรษฐกิจสหรัฐอีกครั้ง เพื่อคาดการณ์เกี่ยวกับการขึ้นดอกเบี้ยของธนาคารกลางสหรัฐ (เฟด) โดยตัวเลขเศรษฐกิจที่สำคัญมีดังนี้ การส่งออกของไทย จีดีพีไตรมาส 2 (ตัวเลขสุดท้าย) ของประเทศหลัก อาทิ สหรัฐ สหราชอาณาจักร และเยอรมนี อัตราเงินเฟ้อของญี่ปุ่นและสหรัฐ และยอดการก่อสร้างบ้านใหม่ของสหรัฐ
เงินบาทเปิดตลาดที่ 35.25 ก่อนจะเคลื่อนไหวผันผวนอย่างต่อเนื่องตลอดสัปดาห์ โดยในช่วงต้นสัปดาห์ เงินดอลลาร์แข็งค่าขึ้นหลังจากภาคการผลิตของสหรัฐในเดือน ก.ค.ขยายตัวมากที่สุดในรอบ 8 เดือนที่ 0.6% เทียบกับเดือนก่อน ขณะที่จีดีพีไทยไม่ได้ส่งผลต่อเงินบาทมาก เนื่องจากขยายตัวได้ใกล้เคียงกับที่นักวิเคราะห์คาดไว้ที่ 2.8% ชะลอตัวลงเล็กน้อยจาก 3% ในไตรมาสแรก โดยปัจจัยขับเคลื่อนมาจากการท่องเที่ยวและการลงทุนของภาครัฐเป็นสำคัญ ขณะที่การบริโภคและการลงทุนของภาคเอกชนยังไม่มีสัญญาณฟื้นตัวที่ชัดเจน ส่วนการส่งออกยังหดตัว
แต่หลังจากนั้น เงินบาทอ่อนค่าลงอย่างหนัก หลังจากมีการวางระเบิดกลางกรุงเทพฯ ประกอบกับตลาดหุ้นจีนปรับร่วงลงกว่า6% เนื่องจากนักลงทุนกังวลว่าทางการจีนจะเลิกเข้ามาช่วยหนุนตลาดจุดชนวนให้นักลงทุนต่างชาติเทขายสินทรัพย์ไทยและเงินบาทอย่างหนัก ส่งผลให้เงินบาทอ่อนค่าต่ำสุดในรอบ 6 ปี ปิดตลาดที่ 35.62 ส่วนตลาดหุ้นไทยก็หลุดแนวรับสำคัญที่่ 1,400 มาปิดตลาดที่ 1,365 จุด (ณ วันศุกร์ เวลา 18.00 น.)